FI Euroopan unionin virallinen lehti CE 78/114

(2004/C 78 E/0116)

KIRJALLINEN KYSYMYS E-2450/03

esittäjä(t): Marco Cappato (NI) komissiolle

(23. heinäkuuta 2003)

Aihe: Salernon kauppakamari rikkoo määräaikaisia työsopimuksia koskevia säännöksiä

Italiassa määräaikaisia työsopimuksia säädellään 6. syyskuuta 2001 annetulla asetuksella N:o 368 (Neuvoston direktiivin 1999/70/EY (1) täytäntöönpano).

Salernon kauppakamari — julkishallinnollinen laitos, jota kauppa- ja teollisuusministeriö valvoo lain 1993/580 4 I. pykälän mukaisesti — on yli kymmenen vuoden ajan julistanut haettavaksi yhden vuoden kestäviä ”stipendejä”.

Kyseinen stipendijärjestelmä on todellista harmaata taloutta, koska ”stipendiaattien” täytyy työskennellä ilman sosiaaliturvaa yli 36 tuntia viikossa (kauppakamarin työntekijöillä on sama työaika valtion työehtosopimuksen mukaisesti) ja he tekevät täsmälleen samoja tehtäviä kuin tavalliset työntekijät ja ylimääräinen henkilöstö (poikkeuksena tutkimus ja opiskelu).

Tänä vuonna ”stipendiaatteja” on kymmenen. Kyseisen epäkohdan vuoksi he kääntyivät Salernon työsuojelutarkastajan (työ- ja sosiaaliministeriön alainen) puoleen 5. huhtikuuta 2003 päivätyllä kirjatulla kirjeellä. Kolme kuukautta on kulunut, eikä ministeriö ole vieläkään ilmoittanut mahdollisesti tekemiensä tätä vuotta tai edellisiä vuosia koskevien tutkimusten tuloksista.

EY:n perustamissopimuksen 136 artiklassa säädetään, että ”yhteisön ja jäsenvaltioiden tavoitteena on, ottaen huomioon sosiaaliset perusoikeudet sellaisina kuin ne ovat Torinossa 18 päivänä lokakuuta 1961 allekirjoitetussa Euroopan sosiaalisessa peruskirjassa ja vuoden 1989 työntekijöiden sosiaalisia perusoikeuksia koskevassa yhteisön peruskirjassa, työllisyyden edistäminen, elin- ja työolojen kohentaminen siten, että olojen yhtenäistäminen olisi mahdollista niitä kohennettaessa, riittävä sosiaalinen suojeleminen …”

EY:n perustamissopimuksen 211 artiklassa säädetään, että ”komissio huolehtii siitä, että tämän sopimuksen määräyksiä (…) noudatetaan …”

Mitä aloitteita komissio aikoo tehdä saadakseen Italian valtion havaitsemaan Salernon kauppakamarin mahdollisesti tekemät väärinkäytökset ja rankaisemaan sitä niistä?

Mitä muita aloitteita se aikoo tehdä taatakseen Italiassa työehtosopimuksen noudattamista valvovien tahojen puolueettomuuden tapauksissa, jotka koskevat julkishallintoa itseään?

Mitä aloitteita komissio aikoo vielä tehdä varmistaakseen, etteivät ”stipendit” ole Italian julkishallinnossa yleinen käytäntö kiertää määräaikaisia työsopimuksia koskevaa lakia?

Anna Diamantopouloun komission puolesta antama vastaus

(14. elokuuta 2003)

Arvoisa parlamentin jäsen viittaa EAY:n, UNICE:n ja CEEP:n tekemästä määräaikaisesta työtä koskevasta puitesopimuksesta 28. kesäkuuta 1999 annettuun direktiiviin 1999/70/EY (2).

Direktiivissä vahvistetaan syrjimättömyysperiaate, jota sovelletaan määräaikaistyöntekijöiden ja vakituisten työntekijöiden työehtoihin. Direktiivissä ei määritellä ”työntekijää” mutta siinä viitataan lainsäädännössä, työehtosopimuksissa tai kunkin jäsenvaltion käytännössä vahvistettuun määritelmään. Lisäksi jäsenvaltio voi säätää, ettei direktiiviä sovelleta ammatilliseen koulutukseen liittyvään työharjoitteluun perustuviin työsuhteisiin, oppisopimusjärjestelyihin tai sellaisiin työsopimuksiin ja työsuhteisiin, jotka on solmittu julkisista varoista tuetun erityisen koulutus-, integrointi- tai täydennyskoulutusohjelman perusteella.

Jos stipendien saajat katsovat, että heitä olisi pidettävä Italian lainsäädännössä tai käytännössä tarkoitettuina työntekijöinä, heidän on saatettava asia toimivaltaisen Italian viranomaisen käsiteltäväksi.

(1) EYVL L 175, 10.7.1999, s. 43.

(2) EYVL L 175, 10.7.1999.